《纪异 其一》
清代·冯溥

己未秋七月，廿八直官廨。震动起重渊，衰老适相邂。

初听蛟龙吼，水势涌澎湃。复拟雷霆怒，击物刀必夬。

奔走争一门，汹汹群夺隘。帽脱鲜结缨，袒裼任衣衩。

跬步暗前途，举足迷所届。造物胡不仁，或是天地噫。

仓猝遘乖异，喘定神尤惫。战剽色各变，相对不能话。

招魂幸得活，倾压分一界。岂是九河复，沟裂分多派。

屋覆势连鸡，墙彻溷贵介。嗟哉土中人，狼藉如填债。

上帝降鞠凶，下土横彫瘵。

作者简介：冯溥是冯氏文学世家中官阶最高者，他生当明清交替之际，顺应时势，入仕清廷，历顺治、康熙二朝。他处事虽机敏圆润，但也持正敢言。康熙年幼登基，鳌拜等四大臣专权朝政，骄横跋扈，任意诛戮大臣，朝廷官员尽缄其口，惟冯溥持正不阿，敢于谏言。